b'\n_START_ARTICLE_\nRoso-orakas\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nRoso-orakkaan lakki on noin 4\xe2\x80\x9314 cm leve\xc3\xa4, kupera tai laakea, kuoppakeskustainen, nuorena se on sile\xc3\xa4 ja samettipintainen, my\xc3\xb6hemmin suomuinen ja keskelt\xc3\xa4 halkeilee rosoisesti. Pohjav\xc3\xa4ri kellert\xc3\xa4v\xc3\xa4, lakkia peitt\xc3\xa4v\xc3\xa4t suomut ovat punertavanruskeita. Usein suomut niin suuria, ett\xc3\xa4 koko lakki vaikuttaa ruskealta. Piikist\xc3\xb6 nuorena kellert\xc3\xa4v\xc3\xa4nvalkoinen, my\xc3\xb6hemmin punertavanruskea, piikit eli orat 1\xe2\x80\x938 mm pitki\xc3\xa4. Jalka on 2,5\xe2\x80\x9320 cm pitk\xc3\xa4, 1\xe2\x80\x933 cm paksu, tyveen kapeneva, tyvest\xc3\xa4 kapeampi, hieno nukkainen, nuorena punertavanruskea, vanhemmiten lakin suomujen v\xc3\xa4rinen, tyvest\xc3\xa4 harmaa tai sinivihre\xc3\xa4. Malto on vaaleanruskeaa, jalan tyvest\xc3\xa4 sinivihre\xc3\xa4\xc3\xa4. Maku kitker\xc3\xa4, haju jauhomainen. Iti\xc3\xb6p\xc3\xb6ly on ruskeata.\n_START_SECTION_\nLevinneisyys\n_START_PARAGRAPH_\nRoso-orakas kasvaa kuivissa kangasmetsiss\xc3\xa4 ja m\xc3\xa4nnikoiss\xc3\xa4 boreaalisella vy\xc3\xb6hykkeell\xc3\xa4. Roso-orakas on m\xc3\xa4nnyn juurisieni.\n_START_SECTION_\nKasvupaikka ja elinymp\xc3\xa4rist\xc3\xb6\n_START_PARAGRAPH_\nRoso-orakas kasvaa harvinaisena kangasmetsiss\xc3\xa4 m\xc3\xa4nnyn seuralaisena Etel\xc3\xa4- ja Keski-Suomessa. Iti\xc3\xb6em\xc3\xa4t ilmestyv\xc3\xa4t elo\xe2\x80\x93syyskuussa.\n_START_SECTION_\nK\xc3\xa4ytt\xc3\xb6\n_START_PARAGRAPH_\nEi kelpaa sy\xc3\xb6t\xc3\xa4v\xc3\xa4ksi.'